钦定古今图书集成/理学汇编/文学典/第064卷 > 高𬱖
## 钦定古今图书集成/理学汇编/文学典/第064卷 > 高𬱖

按《宋史文苑传》：“𬱖字子奇，开封雍丘人。后唐清泰中，
举进士。同辈绐之曰：‘何不从裴仆射求知乎’？时裴皞
以左仆射致仕，后进无至其门者。𬱖性纯朴，信其言，
以文贽于皞。明年，礼部侍郎马裔孙知贡举，乃皞门
下生也。皞以𬱖语之，遂擢乙科，四迁魏博观察支使。
周显德中，符彦卿奏署掌书记。时太宗亲迎懿德皇”
后于大名，彦卿遣𬱖迎候，日夕陪接，尤伸款好。后随
彦卿镇凤翔，会诏留彦卿洛阳，𬱖复为天雄军掌书
记。后以病免，居于魏。雍熙二年，太宗亲试贡士，𬱖子
南金举学究，自陈曰：“臣父年八十四，尝佐使幕，久已
罢职，家贫无以存养，愿赐一第，庶获寸禄，以及老父。”
上问左右其父何人，宰相宋琪以𬱖对，且言其素行
廉介，老而弥厉，甚为缙绅推重。上曰：“此高𬱖子邪？𬱖
在大名幕中，尝与朕游处，迨逾旬月，晨暮对案饮食，
常拱手危坐，未曾少懈，其恭谨盖天性也。惜其老矣，
不欲烦以官政。”即擢南金第，拜𬱖左补阙致仕，赐钱
十万。后卒于家。𬱖有清节，力学强记，手写书千馀卷，
彦卿待之甚厚，或过致优给，𬱖计口受费，馀皆不纳。
彦卿左右多肆贪虐，民不能堪。及彦卿罢镇，其故时
将吏宾客皆心愧，无敢复游魏者，惟𬱖清苦守法，魏
人爱之。在魏三十年，无一人言其非者。所乘马，老以
糜饲之，仆夫年七十，待之如初，时称其长者。次子鼎，
举进士，至殿中丞。